Ħafna huma dawk li f’dawn l-aħħar jiem irriflettew u għażlu r-riżoluzzjoni tagħhom għas-sena 2020. Jidher li l-attività fiżika hi fost l-aktar li hi komuni f’Malta, b’Maniġer ta’ Gym lokali jistqarr li f’dan il-perjodu jaraw żieda sostanzjali fil-membri. Mal-bidu ta’ sena ġdida jibdew jitnaqqxu r-riżoluzzjonijiet. Fost l-aktar popolari hemm id-dieta u l-attività fiżika; mira possibbilment motivata mill-abbundanza fl-ikel li malajr tirrifletti ruħha fil-miżien u fix-xewqa li wieħed jerġa’ jnaqqas il-piż li jkun żied malajr jew f’pass aktar bil-mod, biex sas-Sajf ikun intlaħaq il-piż ideali. Ramon Farrugia, li jieħu ħsieb l-operat ta’ waħda mill-gyms lokali, ikkonferma li malli jgħaddu l-festi jersqu klijenti ġodda u jirritornaw oħrajn li jkunu waqfu għal xi żmien. “Mijiet, ikun hemm mijiet li jiżdiedu normali l-gyms kollha, normalment iħossuhom guilty, ikunu kielu jew xorbu wisq, filwaqt li hemm min ikun ilu jippjanaha,” qal Ramon. Dorothy Cassar, manager ta’ gym ieħor lokali, qalet li għalkemm f’dan iż-żmien jiżdiedu n-nies li jattendu, l-aktar perjodu bieżel għalihom ikun Ottubru, meta ż-żgħażagħ jirritornaw l-iskola, l-MCAST jew l-Università. Qalet li x-xejriet jiddependu ħafna mill-etajiet tal-klijenti li jiffrekwentaw il-gym partikulari.